Diari Oficial de la Generalitat Valenciana


Sumari del DOGV 3959, del 14-03-2001 (2001/2156)

ORDRE de 2 de març 2001, per la qual es modifica l'Ordre de 14 de desembre de 2000, de la Conselleria de Benestar Social, per la qual es regulen i es convoquen ajudes dirigides al manteniment del pla de mesures d'inserció social per a l'exercici corresponent a l'any 2001 (DOGV 3.902, de 21 de desembre).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3959

Data del DOGV
:   14-03-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/2156


Data del document
:   02-03-2001

Organisme emissor
:   Conselleria de Benestar Social

Tipus de document
:   Ordre

Correcció d'errades

Anàlisi jurídica

 Descriptors 

:   * suport econòmic
    * reinserció social
    * ajuda pública

ORDRE de 2 de març 2001, per la qual es modifica l'Ordre de 14 de desembre de 2000, de la Conselleria de Benestar Social, per la qual es regulen i es convoquen ajudes dirigides al manteniment del pla de mesures d'inserció social per a l'exercici corresponent a l'any 2001 (DOGV 3.902, de 21 de desembre). [2001/M2156]
  
L'Ordre de 14 de desembre es va tramitar segons el que disposa l'Ordre de 26 de setembre de 1994, sobre tramitació anticipada d'expedients de despesa, sense incloure al seu moment la plurianulitat per a les prestacions econòmiques reglades incloses en aquesta, perquè no existia legislació que habilitara per a això.
  
Posteriorment, la Llei 11/2000, de 28 de desembre, de Mesures Fiscals, de Gestió Administrativa i Financera i d'Organització de la Generalitat Valenciana (DOGV 3.907, de 29.12.2000) va establir, en la seua disposició addicional vuitena que, en el supòsit de les prestacions econòmiques reglades, regulades en l'article 37.2 de la Llei 5/1997, de 25 de juny, de la Generalitat Valenciana, per la qual es regula el sistema de serveis socials de la Comunitat Valenciana, podran autoritzar-se despeses d'abast plurianual per a transferències corrents, amb els efectes previstos en l'article 29 de la Llei d'Hisenda Pública.
  
Vist l'anterior, amb la finalitat que les entitats col·laboradores sol·licitants d'ajudes per a l'exercici 2001 puguen acollir-se a l'esmentada plurianualitat per a l'exercici 2002, i establir les condicions específiques d'aquesta, escau obrir un termini perquè les entitats sol·licitants confirmen la seua voluntat d'acollir-se a aquestes ajudes per a l'exercici de 2002, per a evitar el fet de concedir l'ajuda a aquelles entitats que no desitjaren accedir-hi, així com modificar en alguns apartats la citada Ordre de 14 de desembre.
  
D'altra banda, la llei 12/2000, de pressupostos de la Generalitat Valenciana per a l'exercici 2001 (DOGV 3.907, de 29.12.2000) estableix, en el seu article 33.1.d) com a excepció al règim general de lliuraments per a les transferències corrents establit en l'article 47 bis del Text Refós de la Llei d'Hisenda Pública de la Generalitat Valenciana, les corresponents als programes de família. Per aquest motiu escau, per a major claredat, establir l'amplitud de l'esmentada excepció per a determinades ajudes regulades en l'ordre d'ajudes.
  
El pla de mesures d'inserció social es defineix, en el decret 132/1990, de 23 de juliol, del Consell de la Generalitat Valenciana, pel qual s'aprova el Pla de Mesures d'Inserció Social a la Comunitat Valenciana (DOGV 1.376) com el conjunt d'actuacions i prestacions que, dins d'un sistema de responsabilitat pública, permeten garantir a tots els ciutadans els nivells bàsics de prestació social. En aquest sentit, les ajudes incloses en l'Ordre de 14 de desembre en el seu article 2.1: ajudes per a personal propi de les entitats encarregat del desenvolupament i implantació del pla de mesures d'inserció social i 2.2: ajudes per a programes d'integració, han de considerar-se com a parts d'un programa d'actuació l'objectiu del qual és la reinserció sociolaboral dels beneficiaris de les prestacions econòmiques reglades.
  
Per això i fent ús de les facultats que em confereix l'article 47.11 del Text Refós de la Llei d'Hisenda Pública de la Generalitat Valenciana i el Decret 138/2000, de 12 de setembre del 2000, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
Primer
  
Es modifiquen els següents articles de l'Ordre de 14 de desembre de 2000, per la qual es regulen i es convoquen ajudes dirigides al manteniment del pla de mesures d'inserció social per a l'exercici corresponent a l'any 2001, en la part que s'indica:
  
Article 2. Objecte
  
Es modifica el punt 3, que queda com segueix:
  
3. Les prestacions econòmiques reglades, tal com s'estableixen en el capítol II, secció III del Decret 132/1990 i en la Llei 5/1997, per la qual es regula el sistema de serveis socials de la Generalitat Valenciana, amb la finalitat d'atendre les necessitats bàsiques dels seus perceptors. Aquestes prestacions podran tenir la consideració de despeses de caràcter plurianual, amb els efectes establits en l'article 29 del Decret Legislatiu de 26 de juny de 1991, del Text Refós de la Llei d'Hisenda Pública de la Generalitat Valenciana.
  
Article 19. Sistema de pagament de les ajudes i subvencions
  
Es modifica el punt 2, que queda com segueix:
  
2. Per al pagament de les despeses corresponents als programes d'integració, així com les despeses i salaris i de seguretat social regulats en aquesta ordre, el règim general de lliuraments per a les transferències corrents serà el següent:
  
Podran fer-se efectives mitjançant el pagament fraccionat de la quantia total de la subvenció concedida, per trimestres anticipats, efectuant-se el lliurament corresponent al tercer trimestre amb justificació prèvia de la suma anticipada en el primer trimestre, i el lliurament corresponent al quart trimestre, amb justificació prèvia de la totalitat de la despesa objecte de la subvenció corresponent als tres primers trimestres i es procedirà a les regularitzacions que escaiga, segons les justificacions presentades.
  
En qualsevol cas, durant el mes de gener de l'exercici següent, els beneficiaris de les esmentades transferències corrents hauran de justificar la totalitat de la despesa anual objecte de la subvenció i es procedirà en aquell moment a la seua liquidació, de la qual podrà derivar-se una nova regularització, que implicarà l'exigència de reintegrament dels imports indegudament percebuts, en el cas que la justificació és insuficient.
  
A aquests efectes, els beneficiaris hauran d'aportar els justificants de despesa corresponents a cada trimestre en el mes natural següent a la seua finalització.
  
Article 20. Sistema de justificació de les ajudes
  
Es modifica el paràgraf inicial i el punt 2, que queden com segueix:
  
Els terminis i el sistema de justificació estaran en funció de la forma de pagament que s'establisca per als diferents tipus de subvencions, no obstant això, no podran presentar-se justificacions de despesa efectuada en l'exercici de l'any 2001, amb posterioritat al 31 de gener de 2002. En tot cas, el 75% de la subvenció concedida en concepte de programes i/o personal, haurà d'haver estat justificada, com a màxim en data 31 d'octubre de 2001.
  
2. Les despeses de personal i el manteniment dels programes es justificaran a través de certificat d'obligació reconeguda o de pagaments ordenats, adaptant-se els models de justificació al que disposa el mode de pagament establit per a programes i personal, justificant-se per trimestres segons el model adjunt a aquesta ordre.
  
Les despeses que cal justificar en aquest concepte seran, com a mínim, iguals al seu cost total estimat al llarg de l'exercici de 2001, que l'entitat haurà determinat en la sol·licitud de l'ajuda. Aquesta justificació es correspondrà sempre amb els continguts dels programes subvencionats, i no seran admissibles despeses d'actuacions que no estiguen específicament regulades en la descripció d'aquestes. La justificació per un import menor a l'esmentat cost farà que es minore proporcionalment l'ajuda concedida.
  
Segon
  
S'afigen les següents disposicions addicionals a l'Ordre de 14 de desembre.
  
Addicional cinquena
  
Aquelles entitats col·laboradores que hagen sol·licitat la transferència dels fons públics, per al seu lliurament i distribució als beneficiaris de prestacions econòmiques reglades acollint-se a l'Ordre de 14 de desembre del 2000 per a l'exercici 2001 podran sol·licitar, expressament, que se'ls concedisca l'import que escaiga per a l'exercici de 2002, en un termini màxim de quinze dies naturals comptadors a partir de l'endemà que es publique aquesta ordre.
  
Les ajudes que es concedisquen per a l'exercici de 2002 en concepte de prestacions econòmiques reglades quedaran condicionades a l'existència, en els pressupostos de la Generalitat Valenciana, de crèdit adequat i suficient destinat a aquestes.
  
Addicional sisena
  
El mode de justificar les ajudes concedides per a l'exercici de 2002 en concepte de prestacions econòmiques reglades, tant per les entitats col·laboradores, com pels beneficiaris individuals d'aquestes, serà idèntic a l'establit per a l'exercici de 2001. No obstant això, en l'ordre d'ajudes per a l'exercici de 2002, podran establir-se altres formes d'abonament i justificació de les esmentades ajudes, que seran les mateixes que s'establisquen, de mode general, per a totes les entitats; i es determinarà el termini màxim per a justificar aquestes ajudes, que no podrà excedir del 31 de gener de 2003.
  
No obstant l'anterior, el que disposa aquest article serà d'aplicació sempre que siga conforme amb el que disposa la Llei de Pressupostos de la Generalitat Valenciana per a l'exercici de l'any 2002 i la resta de normativa que hi resulte d'aplicació.
  
Addicional setena
  
Mitjançant aquesta ordre modificativa es dóna publicitat als crèdits pressupostaris i a les línies de subvenció destinades a finançar les ajudes regulades en l'Ordre de 14 de desembre de 2000, de la Conselleria de Benestar Social, per la qual es regulen i es convoquen ajudes dirigides al manteniment del pla de mesures d'inserció social per a l'exercici corresponent a l'any 2001 (DOGV 3.902, de 21 de desembre), que es relacionen a continuació, tots elles a càrrec del programa pressupostari 90.35.824.89 Família, menor i adopcions:
  
Denominació: Pla de Mesures d'Inserció Social
  
- Línia de subvenció: T0309.
  
- Consignació pressupostària: 8.370.743.608 pessetes (35.072.364,81 euros)
  
- Procedència fons propis.
  
Addicional vuitena
  
Els crèdits publicats tenen el caràcter de màxims i no podran concedir-se subvencions una vegada esgotats, circumstància aquesta que haurà de publicar-se en el Diari Oficial de la Generalitat Valenciana.
  
D'altra banda, si com a conseqüència de transferències pressupostàries quedaren modificats aquests crèdits, la seua modificació haurà de ser publicada mitjançant una resolució en el Diari Oficial de la Generalitat Valenciana.
  
València, 2 de març de 2001
  
El conseller de Benestar Social,